**Балаларга тормышта дөрес юл сайларга өйрәтү-мәктәп һәм гаиләнең төп бурычы**

 Табигать гаилә корган ир белән хатынга бик җитди вазифа йөкләгән. Ул-бала үстерү. Ата – ана, сабые туды исә, яшәүнең мәгънәсен тагын да тирәнрәк аңлый, бала аның өчен газиз кешегә әйләнә. Бу-табигый хис. Шулай булмаса, кешелек күптән үлемгә дучар ителер иде... Менә өйгә ак биләүгә төрелгән нарасый кайта. Менә ул бишектә тирбәлеп үсә, беренче авазлары белән сөендерә, көлә-елмая, ниһаять, тәпи йөреп китә. Ни хикмәттер, бала үстергәндәге борчу-мәшәкатьләр, йокысыз төннәр ахырдан онытыла, хәтердә әнә шул бәхетле мизгелләр генә саклана. Көннәрдән бер көнне без “алтын бөртеге”н мәктәпкә илтәбез. Улыбыз яки кызыбыз, олылар кебек үк, “эшкә” бара. Моңарчы әле ул балалар бакчасына-уенчыклары янына ашыкса, мәктәп инде аны, “уку” дигән кырыс хезмәткә китереп бәйли. Бакча белән мәктәп-икесе ике дөнья. Шулай ук балалар да бер-берсенә охшамаган, алар болындагы чәчәкләр кебек төрле-төрле. Татар халкында: “Кырык ата баласы” дигән әйтем бар. “Кырык балада кырык төрле холык” дигәнне аңлата ул. Кызганыч, әле мәктәпләрдә индивидуаль тәрбиягә аз игътибар бирелә, анда күбрәк “төркем белән эш итү” принцибы күзәтелә. Димәк, тәрбия мәсьәләсендә иң әүвәл әти-әни кайгыртырга тиеш. Һәркем баласының холык-фигылен, сәләтен, эрудициясен белә, акыл үсешен чамалый һәм, шулардан чыгып, гаиләнең үзенә генә хас тәрбия җыелмасын төзи. Һәрбер әти-әни “Кырык эше кырык якта таралып ятса да, балаларына вакыт табарга тиеш”, - дисәм, ялгышмыймдыр. Вакыт-тәрбиянең беренче шарты.

 Һәрбер әти-әнинең гап-гади кагыйдәләрдән төзелгән тәрбиясе кичтән үк башланырга тиеш. Баланы, кечкенә чактан ук, бер үк вакытта йокларга ятарга күнектерергә кирәк. Даими йокысы туймаган бала чирләшкәгә әверелә. Торгач ук бала бер файдалы эш белән шөгыльләнергә тиеш. Әти гел әйтә иде: “Йокыдан торгач та син 5 тиенлек булсада эш эшләргә тиеш”,- дип. Бу эшкә урын җыю, ашагач, савыт – саба юу кебек эшләр керә. Тәрбиянең бер кечкенә генә өлеше бу.

 Гаиләнең төп бурычы - балалар тәрбияләү. Ул шуның өчен төзелә дә. Коръәндә бу изге эшнең Аллах Тәгалә алдындагы иң төп бурычы икәнлеге әйтелә. Һәркем баласын итагатьле, эш сөючән, белемле, кешелекле, ихтирамлы итеп тәрбияләргә тели. Әмма теләк белән чынбарлык арасы, кем әйтмешли, күк белән җир арасы кебек булырга мөмкин. Ләкин шунысы хак- бер генә бала да бозык сыйфатлар белән тумый. Әмма баланың шәхес булып формалашуы, иң беренче чиратта, тәрбиягә бәйләнгән. Билгеле ки, төп тәрбиячеләр- ата- ана һәм, әйткәнебезчә, һәркем үз баласын- күз нурын иң яхшы, иң тәрбияле итеп күз алдына китерә. Мәсәлән: берәүләр балаларының фән дөньясына керүләрен телиләр, икенчеләргә тиз генә байлык туплау ошый һ. б. Шулай да, без һәммәбез дә җәмгыять әгъзалары, димәк шәхеснең үз- үзен тотышы җәмгыятьнең, әхлак нормаларына тәңгәл килергә тиеш.
 Хөрмәтле әти-әниләр! Бала белән күбрәк булырга тырышыгыз. Аның белән көндәлек аралашканда батырлык, тугрылык, иптәшлек, намус турында сөйләргә сәбәпләр күп табыла. Бергәләшеп китаплар уку, кинофильмнар карау тормышка мөнәсәбәтне ачыкларга мөмкинлек бирә. “Бурыч”, “гаделлек”, “кыюлык” төшенчәләрен бары тик ата-ана гына гади һәм тәфсилле итеп аңлата ала. Балагызга көндәлек тормышта көчле ихтыяр, ныклык, үҗәтлек күрсәтү зарурлыгы турында инандырырлык итеп сөйләгез. Чөнки кыюлык кимчелекләрне бетерү, усаллыкка каршы тору өчен кирәк. Сәламәт балалар тәрбияләгез, аларны чыныктырыгыз, спортка җәлеп итегез. Спортның әһәмиятен аңласалар да, олылар үзләре еш кына аннан читтә кала. Берәүгә - вакыт, икенчесенә-түземлек, өченчесенә-оешканлык җитеп бетми.

 Белем алырга омтылган баланы һәркем хөрмәт итә. Халкыбыз да: “Белем - бәхет ачкычы, дәрәҗәнең баскычы” дип бик дөрес әйтә.

 Уку-һәр баланың төп эше. Балагыз өчен уку ихтыяр, акыл көче, игътибар таләп иткән зур хезмәт. Баланың кызыксынуларын, китапка мәхәббәтен үстерегез, аңарда үзлегеннән белем алуга ихтыяҗ тудырыгыз. Шул максаттан бергәләшеп кызыклы китаплар, журналлар укыгыз, балаларны сүзлекләр, энциклопедия белән эшләргә өйрәтегез. Өйдә дәрес әзерләү өчен уңайлы шартлар тудырыгыз: балагыз дәрес әзерләгәндә телевизорны сүндереп куегыз, кычкырып сөйләшмәгез. Катлаулы тема өйрәнгәндә өй эшләрен үтәүдә ярдәм кулы сузыгыз.

 Билгеләр аркасында балагыз белән мөнәсәбәтләрне бозмагыз. Әлбәттә, “4” ле, “5” ле билгеләре һәр ата-ананы сөендерә, ләкин ул сезне яхшы билгеләр белән шатландырмаса, барыннан да элек ачу-ярсуыгызны эчкәрәк яшереп, түземлек белән укудагы уңышсызлыкларның сәбәпләрен ачыкларга тырышыгыз. Тик шул ук вакытта барысына да баланы гаепләргә һәм кул селтәргә ашыкмагыз. Балагызда үз көченә ышаныч тудырыгыз, ул һәрнәрсәне төзәтеп булганын аңласын. Укудагы кыенлыкларны җиңү-көчле ихтыяр, ныклык һәм үз дигәнендә нык торучанлык билгесе. Әлеге сыйфатларны балагызда тәрбияләгез.

 Авыл җирендә бала яхшы тәрбия алып үсә. Йорт, бакча эшләрен әти-әнисе белән бергәләп башкарган бала тизрәк олыгая, тормышта ышанычлы кеше була. Күп кенә эшне үз куллары белән башкару осталыгы аңа һәр профессиядә ярап куя. Баланың йортта үз вазифалары булырга тиеш. Бу киләчәк мөстәкыйль тормышка әзерлек тә, якын кешеләрең турында кайгыртучанлык күрсәтү дә булып тора. Бала һәр хезмәтнең файдалы икәнлеген белеп торсын. Балаларны кыска, боерык кебек яңгыраган “кирәк” дигән сүзгә өйрәтегез. “Теләмим”, “булдыра алмыйм дисә дә, “кирәк”-вәссәлам. Кушылганны эшләргә гадәтләнгәннәрне һәрвакыт хөрмәт итәләр. Кушылган эш һәрвакыт авыр, ләкин кулдан килерлек булырга тиеш. Уңышсызлыкларга очраган чакларда: “Әй сине, кулсыз, бернәрсә эшләргә дә хәлеңнән килми, пешмәгән...”,-дип һич кенә дә әйтә күрмәгез. Мондый чакларда бала үзен булдыксыз итеп тоярга мөмкин. Бары тик түземлек, үз сүзеңдә нык тору, шәхси үрнәк, уртак эшчәнлек, мактау гына баланы тәрбияләүдә ярдәм итә. Әгәр аның турында-хезмәт сөючән бала дисәләр, моны үзегезнең җиңүегез дип бәяләгез.

 Әйе, тәрбия-бик катлаулы эш. Әгәр ил-көнгә лаеклы бала тәрбияләп үстерергә теләсәң, безгә күп нәрсәдән баш тартырга, күп нәрсәне яңача аңларга туры киләчәк.

 XXI гасыр шәхесен үстерүдә мәктәп, ул алып бара торган тәрбия эше зур әһәмияткә ия. Мәшһүр татар мәгърифәтчесе Ризаэддин Фәхреддин: «Халыкларны да, аерым затларны да бәхет мәйданына алып бара торган юллар­ның иң тугрысы — гүзәл холык белән яхшы тәрбиядер», — дигән.
 Тәрбия эшенең максаты, асылда, бала шәхесенең барлык эчке табигый көчләрен хәрәкәткә китерүдән, аны физик һәм рухи яктан әзерләп, яңа җәмгыять шартларында интеллектуаль  - әхлакый шәхес буларак эш итә алучы ирекле бер зат итеп тәрбияләүдән гыйбарәт.

 Бүгенге көндә мәктәп коллективының бурычы - югары әхлаклы шәхес тәрбияләү. Ул **укучыларга төпле белем бирү, һәвәслеген, сәләтен искә алып, үзләренә ошаган һөнәр сайларга ярдәм итү. Сәяси, социаль-иктисадый үзгәрешләр кичергән җәмгыятьтә яшәргә һәм эшләргә лаек шәхес тәрбияләү** дигән тема өстендә эшли.

 Баланы шәхес итеп формалаштыру җитди, катлаулы һәм озак процесс. Монда төп көчләр мәктәп коллективы һәм ата – аналар. Ата – аналар һәм педагоглар – шәхеснең үсешен һәм формалашуын тәэмин итә торган ике төп көч. Һәр ике якның да үз өстенлекләре, үз урыны, үзенчәлеге бар, аларның берсен берсенә каршы куярга ярамый. Без ата – аналарны һәм җәмәгатьчелекне педагогик коллективның ярдәмчеләре итәргә тырышабыз.

 Безнең мәктәп гаиләләр белән тыгыз элемтәдә яши. Мәктәбебездә 99 бала белем һәм тәрбия ала.

 Спорт-укучыларның иң яраткан шөгыле. Мәктәпнең спорт залы балалар өчен һәр көн ачык, анда шөгыльләнү өчен мөмкинлекләр : спорт инвентаре, туплар җитәрлек. Мәктәптә баскетбол, көрәш түгәрәкләре эшли. Мәктәп укучылары, районкүләм спорт бәйгеләрендә катнашып, призлы урыннар алалар. Мәктәптә түгәрәкләр эшли. Һәр түгәрәк план нигезендә алып барыла,балалар анда теләп йөриләр.

     Мәктәбебезнең бер горурлыгы – музей. Музей белән география укытучысы Рәис Газиз улы Саттаров  җитәкчелек итә.

    Мәктәбебездә укытучыларыбыз сәләтле балалар белән эшләүгә зур игътибар бирәләр. Бу эш белем бирү, сәнгать, технология, спорт юнәлешләрендә алып барыла.

 Мәктәпнең киләчәге-балалар. Аларның тәрбиялелегеннән, үз-үзләрен тотышыннан үз хезмәтебез нәтиҗәләрен күрәбез. Чыннан да, исәптә торучы, өлгермәүче һәм пассив балаларыбыз юк.

  Барлык уңышларга ирешүнең нигезе гаилә һәм мәктәпнең бердәмлегеннән тора. Кирәкле норматив документлар, мәгълүматлар, күрсәткечләр аерым папкаларда тупланып барыла, кул астында тора.

Заман укытучыдан иҗади эшли белүне та­ләп итә. Педагогик эшчәнлектә иҗадилык, беренче чиратта, яңалыкка, үзгәрүчәнлеккә омтылу.

 Соңгы дистә елда гына да мәктәп күп үзгә­реш кичерде. XXI гасыр баласы белән эшләү алымнары, укыту-тәрбия эшен оештыру да үзгәреш таләп итә. Укучыны мөстәкыйльлеккә өйрәтү генә җитми: ул үзенчә, үзгәчә фикер йөртергә, өлкәннәр кушканнан чыгып түгел, үз башы белән эш итә белергә, теләсә нинди үз­гәрешкә яраклаша алырга сәләтле булып җит­легергә тиеш. Болар барысы да укытучыга зур бурычлар йөкли. Бүген укыту һәм тәрбиядә нәтиҗәлелек турында сүз алып барабыз. Нәти­җәнең күзгә күренеп торуы, билгеле булуы шарт. Әйтик, укучы башта тырышып укый, яхшы билгеләр ала; бераздан ул начар укый башлый. Бу әле укучының башы эшләми дигән сүз түгел. Димәк, баланың үсешендә бер баскыч югары күтәрелергә тиешле вакытны укытучы күреп ала белмәгән, аңа аерым игътибар күрсәтмәгән һәм үсешен тәэмин итмәгән. Бе­лемлелек дәрәҗәсен билге күрсәтми, укучы­ның укырга теләген сүндермәү мөһим. Һәркем­нең мөмкинлеге бертөрле түгел. Иң югары билгеләр алмыйча да, бала үз кысаларында укуда уңышка ирешергә мөмкин. Әлеге мисал укытучының үз эшенә иҗади якын килергә тиешлеген тагын бер кат ассызыклый.

 Ата-аналар, мәктәп һәм җәмгыять бергә-бергә эшләгәндә генә без балаларыбызга тормышта дөрес юл сайларга өйрәтә алабыз. Нинди генә юллар бар, барысын да эшкә җигәргә кирәк, дип уйлыйм мин. Әхлаклылык та күбесенчә үзебездән тора. Ата-ана балага үзе үрнәк булса гына, эш алга барачак. Белеп торыгыз: балаларыгыз - сезнең көзгегез ул, чөнки һәр ата-ана үз балаларында чагылыш таба.